Broj: 711-I-2300-P-274-21/22-04-23

Zagreb, 21. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Ivana Požege, zamjenika gradonačelnika Grada Slunja do 19. svibnja 2021.**, pokrenutom Odlukom Povjerenstva, broj: 711-I-1937-P-274-21/22-02-23 od 1. srpnja 2022., na 191. sjednici, održanoj 21. listopada 2022., donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 9. studenoga 2021., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Slunja, dužnosnik Ivan Požega, zamjenik gradonačelnika Grada Slunja do 19. svibnja 2021., počinio je povredu članka 10. ZSSI-a, u vezi s člancima 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Ivanu Požegi neće se izreći sankcija s obzirom na to da je od prestanka obnašanja dužnosti zamjenika gradonačelnika Grada Slunja proteklo više od 12 mjeseci.**

Obrazloženje

Povjerenstvo je na 178. sjednici, održanoj 1. srpnja 2022., pokrenulo postupak za odlučivanje o sukobu interesa protiv dužnosnika Ivana Požege, zamjenika gradonačelnika Grada Slunja do 19. svibnja 2021., zbog moguće povrede članaka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 9. studenoga 2021., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Slunja.

Na odluku o pokretanju postupka, koju je prema zaprimljenoj povratnici zaprimio 7. listopada 2022., dužnosnik se očitovao dopisom, koji je u Povjerenstvu zaprimljen 10. listopada 2022. pod brojem: 711-U-8225-P-274-21/22-03-2. U navedenom dopisu dužnosnik navodi da nije znao da je izvješće o imovinskom stanju dužnosnika potrebno podnijeti nakon završetka mandata te da je po primitku obavijesti da nije podnio izvješće probao u par navrata ući u sustav te je nakon izvjesnog vremena i uspio. Dužnosnik također navodi da je u konačnici predao izvješće te da je vidljivo da u njemu nema velikih razlika u imovini, možda i nikakvih. Dužnosnik naposljetku ističe obiteljske okolnosti uslijed kojih je moglo doći do propusta podnošenja izvješća.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Ivan Požega, povodom obnašanja dužnosti zamjenika gradonačelnika Grada Slunja do 19. svibnja 2021., bio u obvezi postupati sukladno odredbama ZSSI-a.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini. Izvješće se, sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti.

Sukladno članku 23. ZSSI-a Povjerenstvo vrši provjeru podataka iz podnesenih izvješća o imovinskom stanju dužnosnika. Prethodna (administrativna) provjera vrši se za svako podneseno izvješće o imovinskom stanju dužnosnika, prije objave podataka iz izvješća na internetskim stranicama Povjerenstva.

Člankom 10. stavkom 1. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. stavka 1. toga Zakona, pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od dana primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

U provedenom postupku prethodne (administrativne) provjere izvješća o imovinskom stanju dužnosnika Ivana Požege, Povjerenstvo je utvrdilo da dužnosnik nije u roku od 30 dana po prestanku obnašanja dužnosti zamjenika gradonačelnika Grada Slunja podnio izvješće Povjerenstvu o svojoj imovini.

Povjerenstvo je zaključkom broj 711-I-1661-IK-1299-17/21-02-16 od 7. listopada 2021. pisanim putem pozvalo dužnosnika da u roku od 15 dana od dana primitka zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Slunja, sukladno uputi iz obrazloženja navedenog zaključka. Uvidom u zaprimljenu povratnicu, Povjerenstvo je utvrdilo da je navedeni zaključak dužnosniku dostavljen 25. listopada 2021., odnosno rok za dostavu izvješća o imovinskom stanju dužnosnika protekao je 9. studenoga 2021.

Nadalje, dužnosnik Ivan Požega je 12. veljače 2022. kreirao izvješće o imovinskom stanju dužnosnika povodom prestanka obnašanja dužnosti u elektroničkom obliku, a 18. veljače 2022. dostavio je Povjerenstvu izvješće u fizičkom obliku, slijedom čega je dužnosnik ispunio svoju obvezu tri mjeseca nakon isteka roka iz zaključka.

Navedena obveza podnošenja jasno je i precizno propisana odredbom članka 8. stavka 2. ZSSI-a, te je dužnosnik bio dužan upoznati se sa svim odredbama navedenoga Zakona koje ga obvezuju povodom obnašanja dužnosti zamjenika gradonačelnika Grada Slunja.

Slijedom navedenog, utvrđeno je kako je dužnosnik Ivan Požega propustio po pisanom pozivu Povjerenstva, u danom roku, koji je protekao 9. studenoga 2021., podnijeti pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Slunja, a što u svom očitovanju od 10. listopada 2022. niti ne osporava, čime je počinio povredu članka 10. ZSSI-a, u vezi s člansima 8. i 9. ZSSI-a pa je odlučeno kao u točki I. izreke ove odluke.

Povjerenstvo dužnosniku neće izreći sankciju uvažavajući okolnost da je u trenutku donošenja ove odluke proteklo više od 12 mjeseci od dana prestanka obnašanja dužnosti zamjenika gradonačelnika Grada Slunja.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Požega, osobnom dostavom

2. Objava na internetskoj stranici Povjerenstva

3. Pismohrana